በዓሉ ለተሻለ የዜጎች ህይወት መለወጥ የሚዘጋጅበትና ቃሉን ዳግም የሚያድስበት ነው -ኦህዴድ
ድርጅቱ የተመሰረተበትን 28ኛ የምስረታ በዓል አስመልክቶ ባወጣው መግለጫ፤ ለላቀ ስኬት፣ ለተሻለ የዜጎች ህይወት መለወጥ ሌት ተቀን ለመስራት የሚዘጋጅበትና ቃሉን ዳግም የሚያድስበት ሁነት እንደሚሆን ኦህዴድ  ገለጸ ።የኦሮሞ ህዝብ ዴሞክራሲያዊ ድርጅት''በድርጅታችን መስመርና በህዝባችን የነቃ ተሳትፎ የማንፈታው ችግር፣ የማናስመዘግበው ድል አይኖርም'' ነው ያለው በመግለጫው ።የተገኙ ስኬቶችን ለማስቀጠልና ለተሻለ እመርታ ከሌሎች የኢትዮጵያ ህዝቦች ጋር ያለውን ታሪካዊ ግንኙነት ለማሻከር የሚችሉ አሉታዊ አዝማሚያዎችን እንደ ቀደመው ጊዜ ሁሉ እየመከተና እንዲታረሙ እያደረገ የድህነትን እድሜ ለማሳጠር በጋራ የሚረባረብ መሆኑን አረጋግጧል።በድርጅቱ መሪነት በተመዘገቡ ውጤቶች ውስጥ የጎላ ድርሻ የነበራቸው የክልሉ ወጣቶችና ሴቶች በልማት ስራዎች የተለመደ ግንባር ቀደም ተሳትፎአቸውን የበለጠ እንዲያጠናክሩ ጠይቋል ።አገርን የመረከብ ታሪካዊ ሃላፊነት ያለባቸው ወጣቶች የሚኖራቸውን ማንኛውም ጥያቄ በታላቅ አገራዊ ሃላፊነትና በሰከነ መንፈስ እንዲያቀርቡ ኦህዴድ ጥሪውን አቅርቧል።መላው የኦሮሞ ምሁራን የተሻለች አገር ለመፍጠር፤ ለክልሉና ለአገሪቷ ህዳሴ ጉዞ መሳካት ላደረጉት ተሳትፎ ኦህዴድ ያለውን  ገልጿል፡፡ምሁራኑ ያላቸውን ዕውቀት ለህዝብ ጥቅም እንዲያውሉት አብሮ ለመስራት ያለውን ዝግጁነት አመልክቷል።የህዝቡን ጥያቄዎች በአግባቡና በፍጥነት በመመለስ ጠንካራና መድረኩ የሚጠይቀውን ቁመና የተላበሰ ድርጅት እውን ለማድረግ አባሉ ወሳኝ ሚና እንዳለበት አውቆ የሚጠበቅበትን ሁሉ እንዲወጣ የጠየቀው ኦህዴድ፤ ዴሞክራሲያዊ አንድነትን በማጎልበት መደማመጥና መወያየት ሲቻል የማይፈቱ ችግሮች አለመኖራቸው በተግባር መታየቱን አስገንዝቧል።የኦሮሞ ህዝቦች ዴሞክራሲያዊ ድርጅት (ኦህዴድ) ለክልሉና ለአዲሲቷ ኢትዮጵያ የህዳሴ ጉዞ ስኬት፣ ለህዝቦች አንድነትና አብሮነት የሚያደርገውን እልህ አስጨራሽ ትግል ከመቼውም ጊዜ በላይ አጠናክሮ እንደሚቀጥል አስታውቋል ።ዛሬም 'አለቃዬ ህዝቤ ነው' ያለው ኦህዴድ ለልማታዊና ዴሞክራሲያዊ አስተሳሰብ ልዕልና ህዝባዊነቱን የሚቀጥል መሆኑን አረጋግጧል።የፌዴራላዊ ስርዓቱን አደጋ ላይ የጣሉ ሙስናና ብልሹ አሰራሮች ህዝቡ በመሪ ድርጅቱ እምነት እንዲያጣና ቅሬታ እንዲያሳድር መነሻ የሆኑ የመልካም አስተዳደር ችግሮች፣ ስልጣንን ለግል ምቾት ማዋልና ከመስመሩ ያፈነገጡ ጸረ- ህዝብ ድርጊቶችን፣ ህዝቡን ባሳተፈ መልኩ በመታገል የአገሪቷን ህልውና ለመታደግ ቅድሚያ ሰጥቶ እንደሚሰራ አስተውቋል።ለህዝቦች አንድነት፣ አብሮነትና እኩልነት በሚደረገው ትግል ለሚከሰቱ ፈታኝ ሁኔታዎች ፈጽሞ እንደማይንበረከክ ነው ያመለከተው ፡፡የብሔሮች፣ ብሔረሰቦችና ህዝቦች አንድነትና እኩልነት ከመቼውም ጊዜ በላይ ተጠናክሮ እንዲቀጥል በድርጅቱ መስመርና በህዝቡ የነቃ ተሳትፎ የማይፈታ ችግር አይኖርም ብሏል።የኦሮሞ ህዝብ ለዘመናት ሲያነሳቸው የነበሩ የፖለቲካ፣ የኢኮኖሚና የማህበራዊ ተጠቃሚነት ጥያቄዎችን በበቂ ሁኔታ ለመመለስ በጥልቅ ተሃድሶ በተቀመጠ አቅጣጫ መሰረት አመራሩን ከታች እስከ ላይ በአዲስ መልክ በማዋቀርና ከህዝቡ ጋር በመመካከር የስኬት ጎዳና ላይ መጓዝ መጀመሩን አስረድቷል።''አሁንም የህልውናችን ዋነኛው ቀንደኛ ጠላት የሆነውን ድህነትን ለመዋጋት የመንግስት፣ የድርጅትና የህዝባችን የጋራ እንቅስቃሴ ተጠናክሮ መቀጠል እንደሚገባውና አዳዲስ ሃሳቦችን እያመነጨ ወቅቱ የሚጠይቀውን ስትራተጂያዊ አመራር ለመስጠት ዝግጁ መሆኑን በድጋሚ ያረጋግጣል'' ሲል ነው በመግለጫው ያተተው።ድህነት ትግሉን ማሸነፍ ለነገ የማይለው የቤት ስራ መሆኑንም ጠቅሷል።''የሁላችንም የሆነችውን አገራችንን ለመገንባት፣ ሰላምና ዴሞክራሲ የተረጋገጠነት፣ ለሌሎች አገራት ተምሳሌት የምትሆን አገር እውን ለማድረግ ትናንት በችግሮቻችን ዙሪያ አብረን መክረን የጋራ እሴቶቻችንን በማጎልበት እዚህ ደርሰናል።'' ነው ያለው ፡፡ኦህዴድ፤ የህዝብ ለህዝብ ግንኙነትን በማጠናከር፣ የጋራ እሴቶችን በማጎልበት፣ የተጀመሩ መልካም የስኬት ጅማሬዎች ለፍሬ እንዲበቁ እጅ ለእጅ በመያያዝ ለህዳሴው ጉዞ ስኬት በጋራ ለመስራት ለብሔሮች፣ ብሔረሰቦችና ህዝቦች ጠይቋል ።በኢህአዴግ ደረጃ ተገምግመው የተቀመጡ ወሳኝ አገራዊ አቅጣጫዎች በሙሉ ሳይሸራረፉ በሚፈለገው ፍጥነት በመተግበር ለህዝቦች መብት መከበርና ለህዳሴ ጉዞ ስኬት ከመቼውም ጊዜ በላይ በአንድነት ርብርብ ለማድረግ ለአባልና አጋር ድርጅቶች ጥሪውን አስተላልፏል ።